ಅಡಾಮ್_ಗಿಲ್‌ಕ್ರಿಸ್ಟ್
ದೇಶೀಯ ಕ್ರಿಕೆಟ್‌ ವೃತ್ತಿ ಜೀವನ
1991ರಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯ ಯುವ ಕ್ರಿಕೆಟರ್ಸ್‌ ತಂಡಕ್ಕೆ ಆಯ್ಕೆಯಾಗಿದ್ದರು. ಇದು ಇಂಗ್ಲೆಂಡ್‌ ಪ್ರವಾಸ ಕೈಗೊಂಡು ಕಿರಿಯರ ODIಗಳು ಮತ್ತು ಟೆಸ್ಟ್‌ಗಳನ್ನು ಆಡಿದ ರಾಷ್ಟ್ರೀಯ ಯುವ ತಂಡವಾಗಿತ್ತು. ಕೊನೆಯ ಮೂರು ಟೆಸ್ಟ್‌ಗಳಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಒಂದು ಶತಕ ಮತ್ತು ಒಂದು ಅರ್ಧಶತಕ ಹೊಡೆದರು. ಆ ವರ್ಷದ ಅಪರಾರ್ಧದಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯಗೆ ಹಿಂದಿರುಗಿದಾಗ, ಅವರನ್ನು ಆಸ್ಟ್ರೇಲಿಯನ್‌ ಕ್ರಿಕೆಟ್‌ ಅಕಾಡೆಮಿಯಲ್ಲಿ ಸೇರ್ಪಡೆಗೊಳಿಸಲಾಯಿತು. ಇದು ಆಸ್ಟ್ರೇಲಿಯದ ಕಿರಿಯ ಕ್ರಿಕೆಟ್‌ ಆಟಗಾರರಿಗೆ ಒಂದು ಕೊನೆಮುಟ್ಟಿಸುವ ಶಾಲೆಯಾಗಿತ್ತು. ಇದರ ತರುವಾಯದ ವರ್ಷದಲ್ಲಿ, ಅಡಾಮ್‌ ಗಿಲ್‌ಕ್ರಿಸ್ಟ್‌ ACA ತಂಡವನ್ನು ಪ್ರತಿನಿಧಿಸಿ,ಆಸ್ಟ್ರೇಲಿಯ ರಾಜ್ಯ ತಂಡಗಳ ಸೆಕೆಂಡ್‌ XI ವಿರುದ್ಧದ ಪಂದ್ಯಗಳಲ್ಲಿ ಆಡಿದರು. ಆನಂತರ, ಪ್ರಾಂತೀಯ ಕಿರಿಯರ ತಂಡದ ಪಂದ್ಯಗಳನ್ನಾಡಲು ದಕ್ಷಿಣ ಆಫ್ರಿಕಾ ಪ್ರವಾಸ ಹೋದರು. ಅಲ್ಲಿಂದ ಆಸ್ಟ್ರೇಲಿಯಗೆ ವಾಪಸಾದ ನಂತರ, ಗಿಲ್‌ಕ್ರಿಸ್ಟ್‌ ರಾಜ್ಯದ ಕಿರಿಯರ ತಂಡ (ಸ್ಟೇಟ್‌ ಕೋಲ್ಟ್ಸ್‌) ಮತ್ತು ಸೆಕೆಂಡ್‌ XI ತಂಡಗಳ ಪರ ಆಡಿ, ನಾಲ್ಕು ಪಂದ್ಯಗಳಲ್ಲಿ ಎರಡು ಶತಕ ಹೊಡೆದರು. ಇದರ ಫಲವಾಗಿ, 1992-93 ಋತುವಿನಲ್ಲಿ ನ್ಯೂ ಸೌತ್‌ ವೇಲ್ಸ್‌ ಪರ ಪ್ರಥಮ ದರ್ಜೆಯ ಕ್ರಿಕೆಟ್‌‌ ಚೊಚ್ಚಲ ಪ್ರವೇಶಕ್ಕೆ ಅವರನ್ನು ಆಯ್ಕೆ ಮಾಡುವ ಮೂಲಕ ಬಹುಮಾನಿಸಲಾಯಿತು. ಫಿಲ್‌ ಎಮರಿ ವಿಕೆಟ್‌-ಕೀಪರ್‌ ಜವಾಬ್ದಾರಿ ಹೊತ್ತಿದ್ದರಿಂದ ಅವರು ಪೂರ್ಣವಾಗಿ ಬ್ಯಾಟ್ಸ್‌ಮನ್ ಆಗಿ ಆಡಿದರು. ತಮ್ಮ ಮೊದಲನೆಯ ಋತುವಿನಲ್ಲಿಯೇ ಅವರ ತಂಡವು ಷೆಫೀಲ್ಡ್‌ ಷೀಲ್ಡ್‌ ಪಂದ್ಯಾವಳಿಯನ್ನು ಗೆದ್ದುಕೊಂಡಿತು. ಫೈನಲ್ ಪಂದ್ಯದ ಎರಡನೆಯ ಇನ್ನಿಂಗ್ಸ್‌ನಲ್ಲಿ ಅವರು 20 ರನ್‌ ಗಳಿಸಿ ಅಜೇಯರಾಗಿ ಉಳಿದು ಕ್ವೀನ್ಸ್‌ಲೆಂಡ್‌ ವಿರುದ್ಧ ಲೀಲಾಜಾಲವಾದ ಜಯಗಳಿಸುವುದರಲ್ಲಿ ಪಾತ್ರವಹಿಸಿದರು. ತಮ್ಮ ಆರಂಭಿಕ ಋತುವಿನಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ 30.44 ಸರಾಸರಿಯಲ್ಲಿ 274 ರನ್‌ ಗಳಿಸಿದರು. ಇದರಲ್ಲಿ ಅವರ ಸ್ಕೋರಾದ 75 ರನ್ 50ನ್ನು ಮೀರಿದ ಏಕೈಕ ಪ್ರಯತ್ನವಾಗಿತ್ತು. ಅವರು ಮರ್ಕೆಂಟೈಲ್‌ ಮ್ಯೂಚುಯಲ್‌ ಸೀಮಿತ ಒವರ್‌ಗಳ ಪಂದ್ಯಾವಳಿಯಲ್ಲಿಯೂ ಸಹ ತಮ್ಮ ಚೊಚ್ಚಲ ಪ್ರವೇಶ ಮಾಡಿದರು. ತರುವಾಯದ ಋತುವಿನಲ್ಲಿ ತಂಡದಲ್ಲಿ ತಮ್ಮ ಸ್ಥಾನವನ್ನು ಉಳಿಸಿಕೊಳ್ಳಲು ಅವರು ಹೋರಾಡಬೇಕಾಯಿತು. ಅವರು ಕೇವಲ ಮೂರು ಪ್ರಥಮ ದರ್ಜೆಯ ಪಂದ್ಯಗಳಲ್ಲಿ ಆಡಲು ಅವಕಾಶ ದೊರಕಿತು. ಅವರು 8.60 ಸರಾಸರಿಯಲ್ಲಿ ಕೇವಲ 43 ರನ್‌ ಗಳಿಸಿದರು. ನ್ಯೂ ಸೌತ್ ವೇಲ್ಸ್ ಎರಡೂ ಪಂದ್ಯಾವಳಿಗಳಲ್ಲಿ ಜಯಗಳಿಸಿತು. ಗಿಲ್‌ಕ್ರಿಸ್ಟ್‌ ಅವರನ್ನು ಎರಡೂ ಫೈನಲ್‌ಗಳಲ್ಲಿ ನಿರ್ಲಕ್ಷಿಸಲಾಯಿತು ಮತ್ತು ಸೀಮಿತ ಒವರ್‌ಗಳ ಒಂದು ಪಂದ್ಯದಲ್ಲಿಯೂ ಆಡಲಿಲ್ಲ. ಪ್ರಬಲವಾದ ನ್ಯೂ ಸೌತ್‌ ವೇಲ್ಸ್‌ ತಂಡದಲ್ಲಿ ಸಾಕಷ್ಟು ಅವಕಾಶಗಳು ದೊರಕದ ಕಾರಣ, ಅಡಾಮ್‌ ಗಿಲ್‌ಕ್ರಿಸ್ಟ್‌ 1994-95 ಋತುವಿನ ಆರಂಭದಲ್ಲಿ ವೆಸ್ಟರ್ನ್‌ ಆಸ್ಟ್ರೇಲಿಯ ತಂಡಕ್ಕೆ ಸೇರ್ಪಡೆಯಾದರು.ಅಲ್ಲಿ ವಿಕೆಟ್‌-ಕೀಪರ್‌ ಸ್ಥಾನಕ್ಕಾಗಿ ಅವರು ಮಾಜಿ ಟೆಸ್ಟ್‌ ಆಟಗಾರ ಟಿಮ್‌ ಜೋಹ್ರರ್‌ರೊಂದಿಗೆ ಸ್ಪರ್ಧೆಗಿಳಿಯಬೇಕಾಯಿತು. ಅಡಾಮ್‌ ಗಿಲ್‌ಕ್ರಿಸ್ಟ್ ಆಯ್ಕೆಯಾಗುವ ಖಾತರಿಯಿರಲಿಲ್ಲ. ಆದರೂ, ಋತು-ಪೂರ್ವ ಅಭ್ಯಾಸ ಪಂದ್ಯವೊಂದರಲ್ಲಿ ಅವರು ಶತಕ ಗಳಿಸಿ, ತಂಡದಲ್ಲಿ ಟಿಮ್‌ ಜೋಹ್ರರ್‌ ಸ್ಥಾನವನ್ನು ತಮ್ಮದಾಗಿಸಿಕೊಂಡರು. ಸ್ಥಳೀಯ ಅಭಿಮಾನಿಗಳು ಈ ಕ್ರಮವನ್ನು ವಿರೋಧಿಸಿದರೂ,ಅಡಾಮ್‌ ಗಿಲ್‌ಕ್ರಿಸ್ಟ್‌ ಪ್ರೇಕ್ಷಕರಲ್ಲಿ ಭರವಸೆ ಮೂಡಿಸಿದರು. ಮೊದಲ ಋತುವಿನಲ್ಲಿ ಅವರು 55 ಪ್ರಥಮ ದರ್ಜೆಯ ಔಟ್‌ಗಳನ್ನು ಮಾಡಿದರು. ಇದು 1994-95 ಋತುವಿನಲ್ಲಿ ಆಸ್ಟ್ರೇಲಿಯನ್‌ ದೇಶೀಯ ಕ್ರಿಕೆಟ್‌ನಲ್ಲಿ ವಿಕೆಟ್‌-ಕೀಪರ್‌ ಸಾಧಿಸಿದ ಅತಿ ಹೆಚ್ಚು ಔಟ್‌ಗಳ ದಾಖಲೆಯಾಗಿದೆ. ಆದರೆ ಅವರು 26.53 ಸರಾಸರಿಯಲ್ಲಿ, 398 ರನ್‌ ಗಳಿಸಿ, ಬ್ಯಾಟಿಂಗ್‌ನಲ್ಲಿ ಲಯ ಕಂಡುಕೊಳ್ಳಲು ಸೆಣಸಿದರು. ಇದರಲ್ಲಿ ಏಳು ಬಾರಿ ಒಂದಂಕಿ ಸ್ಕೋರ್‌ಗಳಿಗೆ ಔಟಾದರು. ಆದರೆ ಋತುವಿನ ಕೊನೆಯ ಹಂತಗಳಲ್ಲಿ ಸೌತ್‌ ಆಸ್ಟ್ರೇಲಿಯ ವಿರುದ್ಧ 126 ರನ್‌ ಗಳಿಸುವುದರೊಂದಿಗೆ ತಮ್ಮ ಚೊಚ್ಚಲ ಪ್ರಥಮ-ದರ್ಜೆಯ ಶತಕ ಗಳಿಸಿದರು. 1995ರಲ್ಲಿ ಇಂಗ್ಲೆಂಡ್‌ ಪ್ರವಾಸ ಹೋಗಿ ಅಲ್ಲಿ ಇಂಗ್ಲಿಷ್‌ ಕೌಂಟಿಗಳ ವಿರುದ್ಧ ಪಂದ್ಯಗಳನ್ನು ಆಡಿದ ಯುವ ಆಸ್ಟ್ರೇಲಿಯ ತಂಡದಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಯ್ಕೆಯಾದರು. ಅಡಾಮ್‌ ಗಿಲ್‌ಕ್ರಿಸ್ಟ್‌ ಬ್ಯಾಟಿಂಗ್‌ನಲ್ಲಿ ಮಿಂಚಿದರು. 70.00 ಸರಾಸರಿಯಲ್ಲಿ ಎರಡು ಶತಕಗಳನ್ನು ಒಳಗೊಂಡ 490 ರನ್ ಗಳಿಸಿದರು. ವೆಸ್ಟರ್ನ್‌ ಆಸ್ಟ್ರೇಲಿಯ ತಂಡಕ್ಕಾಗಿ ಪರ್ತ್‌ನಲ್ಲಿ ತಮ್ಮ ಎರಡನೆಯ ಋತುವಿನಲ್ಲಿ 58 ಕ್ಯಾಚ್‌ಗಳು ಮತ್ತು ನಾಲ್ಕು ಸ್ಟಂಪಿಂಗ್‌ಗಳೊಂದಿಗೆ ಅತಿ ಹೆಚ್ಚು ಔಟ್‌ ಮಾಡಿದ ವಿಕೆಟ್‌-ಕೀಪರ್‌‌ಗಳ ಪೈಕಿ ಅಗ್ರಸ್ಥಾನ ಪಡೆದರು. ಆದರೆ, ಮನಮೋಹಕ 50.52 ಬ್ಯಾಟಿಂಗ್‌ ಸರಾಸರಿಯಲ್ಲಿ 835 ರನ್‌ ಗಳಿಸಿದ್ದು ಗಮನಾರ್ಹವಾಗಿತ್ತು. ವಾರಿಯರ್ಸ್‌ ತಂಡವು ಷೆಫೀಲ್ಡ್‌ ಷೀಲ್ಡ್‌ ಪಂದ್ಯಾವಳಿಯ ಪೈನಲ್ ತಲುಪಿದರು. ಆಡಿಲೇಡ್‌ ಒವಲ್‌ ಮೈದಾನದಲ್ಲಿ ಮೊದಲ ಇನ್ನಿಂಗ್ಸ್‌ನಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಕೇವಲ 187 ಚೆಂಡುಗಳನ್ನೆದುರಿಸಿ ಅಜೇಯ 189 ರನ್‌ ಗಳಿಸಿದರು. ಇದರಲ್ಲಿ ಐದು ಸಿಕ್ಸರ್‌ಗಳು ಸಹ ಇದ್ದವು. ಈ ಬ್ಯಾಟಿಂಗ್‌ ಪ್ರದರ್ಶನವು ಅಡಮ್‌ ಗಿಲ್‌ಕ್ರಿಸ್ಟ್‌ರಿಗೆ ರಾಷ್ಟ್ರೀಯ ಮಟ್ಟದ ಪ್ರಾಮುಖ್ಯತೆ ಸಂಪಾದಿಸಿಕೊಟ್ಟಿತು. ಸೌತ್‌ ಆಸ್ಟ್ರೇಲಿಯ ಪರ ಕೊನೆಯ ವಿಕೆಟ್‌ ಜೋಡಿ ದೃಢವಾಗಿ ನಿಂತು ಪ್ರವಾಸಿಗಳನ್ನು ಹಿಮ್ಮೆಟ್ಟಿಸಿದ್ದರಿಂದ, ಫೈನಲ್ ಪಂದ್ಯವು ರೋಮಾಂಚಕ ಡ್ರಾದಲ್ಲಿ ಅಂತ್ಯಗೊಂಡಿತು. ಅರ್ಹತಾಸುತ್ತಿನ ಪಂದ್ಯಗಳಲ್ಲಿ ಹೆಚ್ಚು ಅಂಕಗಳನ್ನು ಗಳಿಸಿದ ಆಧಾರದ ಮೇಲೆ ಆತಿಥೇಯ ತಂಡವು ಪ್ರಶಸ್ತಿ ಗೆದ್ದುಕೊಂಡಿತು. ಆ ಋತುವಿನ ಸೀಮಿತ ಒವರ್‌ಗಳ ಪಂದ್ಯಾವಳಿಯ ಸೆಮಿಫೈನಲ್ ಪಂದ್ಯದಲ್ಲಿ, ವೆಸ್ಟರ್ನ್‌ ಆಸ್ಟ್ರೇಲಿಯ ತಂಡದ ಪರ ಅಡಾಮ್‌ ಗಿಲ್‌ಕ್ರಿಸ್ಟ್‌ ಅಜೇಯ 76 ರನ್‌ ಗಳಿಸಿ, ನ್ಯೂ ಸೌತ್‌ ವೇಲ್ಸ್‌ ವಿರುದ್ಧ ಅತ್ಯಲ್ಪ ಅಂತರದ ಮೂರು ವಿಕೆಟ್‌ ಗೆಲುವಿಗೆ ನೆರವಾದರು. ಇದು ಕ್ವೀನ್ಸ್‌ಲೆಂಡ್ ವಿರುದ್ಧ ಫೈನಲ್ ಆಡುವ ಅವಕಾಶ ಒದಗಿಸಿದರೂ, ಆ ಪಂದ್ಯದಲ್ಲಿ ಸೋತರು. ಅಡಾಮ್‌ ಗಿಲ್‌ಕ್ರಿಸ್ಟ್‌ ಒಳ್ಳೆಯ ಲಯದಲ್ಲಿದ್ದ ಕಾರಣ ಆಸ್ಟ್ರೇಲಿಯ ಎ ತಂಡಕ್ಕೆ ಆಯ್ಕೆಯಾದರು. ರಾಷ್ಟ್ರೀಯ ತಂಡದ ಆಯ್ಕೆಗೆ ಸಮೀಪದಲ್ಲಿದ್ದ ಆಟಗಾರರನ್ನು ಈ ತಂಡವು ಹೊಂದಿತ್ತು. 1996-97 ಋತುವಿನಲ್ಲಿ, ಇಯಾನ್‌ ಹೀಲಿ ಬದಲಿಗೆ ಅಡಾಮ್‌ ಗಿಲ್‌ಕ್ರಿಸ್ಟ್‌ ರಾಷ್ಟ್ರೀಯ ತಂಡದ ವಿಕೆಟ್-ಕೀಪರ್‌ ಆಗಿ ಆಯ್ಕೆಯಾಗಬೇಕು ಎಂದು ಮಾಧ್ಯಮದ ಕೆಲವು ಭಾಗಗಳು ಸಲಹೆ ಮಾಡಿದವು. ಆದರೆ, ಮೊದಲ ಟೆಸ್ಟ್‌ನಲ್ಲಿ ಇಯಾನ್ ಹೀಲಿ ಅಜೇಯ 161 ರನ್‌ ಗಳಿಸುವುದ ಮೂಲಕ ತಮ್ಮ ಸ್ಥಾನ ಭದ್ರಪಡಿಸಿಕೊಂಡರು. ದೇಶೀಯ ಪಂದ್ಯಗಳಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಪ್ರಬಲ ಪ್ರದರ್ಶನ ಮುಂದುವರೆಸಿದರು. 62 ಔಟ್‌ಗಳೊಂದಿಗೆ ವಿಕೆಟ್‌ಕೀಪಿಂಗ್‌ನಲ್ಲಿ ಔಟ್ ಮಾಡಿದ ಸಂಖ್ಯೆಗಳಲ್ಲಿ ಅಗ್ರಸ್ಥಾನ ಪಡೆದರು. ಯಾವುದೇ ಶತಕ ಹೊಡೆಯಲು ವಿಫಲರಾದರೂ, ಬ್ಯಾಟಿಂಗ್‌ ಸರಾಸರಿ 40ಕ್ಕಿಂತಲೂ ಸ್ವಲ್ಪ ಕಡಿಮೆಯಿತ್ತು. ಮಾರ್ಚ್‌ 1997ರಲ್ಲಿ ನಡೆದ ಮರ್ಕೆಂಟೈಲ್‌ ಮ್ಯೂಚುಯೆಲ್‌ ಕಪ್‌ಫೈನಲ್ ಪಂದ್ಯದಲ್ಲಿ ತಂಡದ ಯಶಸ್ಸು ಬೆಳಕಿಗೆ ಬಂತು. ವಾರಿಯರ್ಸ್‌ ಕ್ವೀನ್ಸ್‌ಲೆಂಡ್‌ ವಿರುದ್ಧ ಎಂಟು ವಿಕೆಟ್‌ಗಳ ಅಂತರದಿಂದ ಜಯಗಳಿಸಿತು. ಇದರಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಬ್ಯಾಟ್‌ ಮಾಡುವ ಅಗತ್ಯವಿರಲಿಲ್ಲ. 1997-98 ಋತುವಿನ ಅಂತ್ಯದಲ್ಲಿ, ಸತತ ನಾಲ್ಕನೆಯ ಋತುವಿನಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಅತಿ ಹೆಚ್ಚು ಔಟ್‌ ಮಾಡಿದ ವಿಕೆಟ್‌-ಕೀಪರ್‌‌ಗಳ ಪಟ್ಟಿಯಲ್ಲಿ ಅಗ್ರಸ್ಥಾನ ಪಡೆಯುವುದರೊಂದಿಗೆ,ಅವರ ಬ್ಯಾಟಿಂಗ್ ಸುಧಾರಣೆ ಕಂಡು 47.66 ಸರಾಸರಿ ತಲುಪಿದರು. ಸೀಮಿತ ಒವರ್‌ ಪಂದ್ಯವಾಡುವ ರಾಷ್ಟ್ರೀಯ ತಂಡದ ಕಾಯಂ ಆಟಗಾರರಾದ ಕಾರಣ, ಷೆಫೀಲ್ಡ್‌ ಷೀಲ್ಡ್‌ನ ಹತ್ತು ಅರ್ಹತಾ ಸುತ್ತಿನ ಪಂದ್ಯಗಳಲ್ಲಿ ಕೇವಲ ಆರು ಪಂದ್ಯಗಳಲ್ಲಿ ಮಾತ್ರ ಅವರು ಆಡಿದ್ದರು. ಅಡಾಮ್‌ ಗಿಲ್‌ಕ್ರಿಸ್ಟ್ ಋತುವಿನ ಆರಂಭದಲ್ಲಿ ಸೌತ್‌ ಆಸ್ಟ್ರೇಲಿಯ ವಿರುದ್ಧ ಅಜೇಯ 203 ರನ್‌ ಗಳಿಸುವುದರೊಂದಿಗೆ, ತಮ್ಮ ಮೊಟ್ಟಮೊದಲ ಪ್ರಥಮ ದರ್ಜೆಯ ದ್ವಿಶತಕ ದಾಖಲಿಸಿದರು. ತಮ್ಮ ಅಂತಾರಾಷ್ಟ್ರೀಯ ಬದ್ಧತೆಗಳನ್ನು ಪೂರೈಸಿದ ನಂತರ ಋತುವಿನಲ್ಲಿ ತಡವಾಗಿ ಹಿಂದಿರುಗುವುದಕ್ಕೆ ಮುಂಚಿತವಾಗಿ ಈ ಸಾಧನೆ ಮಾಡಿದರು. ವಿಕ್ಟೊರಿಯಾ ವಿರುದ್ಧ 109 ಹೊಡೆದರು. ನಂತರ, ಅವರು ಟಾಸ್ಮಾನಿಯಾ ವಿರುದ್ಧ ಷಫೀಲ್ಡ್‌ ಷೀಲ್ಡ್ ಅಂತಿಮ ಜಯದ ಪಂದ್ಯದಲ್ಲಿ ಅಡಿದರಾದರೂ, ಕೇವಲ ಎಂಟು ರನ್‌ ಮಾತ್ರ ಗಳಿಸಿದರು. ಮರ್ಕೆಂಟೈಲ್‌ ಮ್ಯೂಚುಯಲ್‌ ಕಪ್‌ನಲ್ಲಿ ತಂಡಕ್ಕೆ ನಿರಾಶೆ ಕಾದಿತ್ತು. ಕ್ವೀನ್ಸ್‌ಲೆಂಡ್‌ ವಿರುದ್ಧ ಸೆಮಿ-ಫೈನಲ್ ಪಂದ್ಯದಲ್ಲಿ ಸೋಲಪ್ಪಿದರು. ಮುಂದಿನ ಋತುವಿನಲ್ಲಿ ಅಡಾಮ್‌ ಗಿಲ್‌ಕ್ರಿಸ್ಟ್‌ ಅಂತಾರಾಷ್ಟ್ರೀಯ ಪಂದ್ಯಗಳ ಬದ್ಧತೆಗಳ ಕಾರಣದಿಂದಾಗಿ, ದೇಶೀಯ ಪಂದ್ಯಗಳಲ್ಲಿ ಅವರ ಪಾಲ್ಗೊಳ್ಳುವಿಕೆ ಕುಂಠಿತಗೊಂಡಿತು. ಮರ್ಕೆಂಟೈಲ್ ಮ್ಯೂಚುಯಲ್‌ ಕಪ್‌ ಪಂದ್ಯಾವಳಿಯ ಕೇವಲ ಒಂದು ಪಂದ್ಯದಲ್ಲಿ ಆಡಿದರು. ಆದರೂ ಅವರು ಅರ್ಹತಾ ಸುತ್ತಿನ ಪಂದ್ಯವೊಂದರಲ್ಲಿ ಶತಕ ಹೊಡೆಯುವುದರ ಮೂಲಕ ವೆಸ್ಟರ್ನ್‌ ಆಸ್ಟ್ರೇಲಿಯ ಷೆಫೀಲ್ಡ್‌ ಷೀಲ್ಡ್‌ ಉಳಿಸಿಕೊಳ್ಳಲು ನೆರವಾದರು. ಅಡಾಮ್‌ ಗಿಲ್‌ಕ್ರಿಸ್ಟ್‌ ಆಸ್ಟ್ರೇಲಿಯ ತಂಡದ ಕಾಯಂ ಆಟಗಾರರಾಗಿ ಆಯ್ಕೆಯಾದ್ದರಿಂದ ದೇಶೀಯ ಕ್ರಿಕೆಟ್‌ ಪಂದ್ಯಗಳ ಆಯ್ಕೆಯಲ್ಲಿ ಅವರ ಲಭ್ಯತೆ ಅಪರೂಪವಾಯಿತು. 1999ರ ಅಪರಾರ್ಧದಲ್ಲಿ ಅವರು ಟೆಸ್ಟ್‌ ತಂಡದಲ್ಲಿ ವಿಕೆಟ್‌ ಕೀಪರ್‌ ಆದರು. 1999ರಿಂದ 2005ರ ವರೆಗೆ, ತಮ್ಮ ರಾಜ್ಯ ತಂಡದ ಪರ ಕೇವಲ ಏಳು ಬಾರಿ ಪ್ರಥಮ ದರ್ಜೆ ಪಂದ್ಯಗಳಲ್ಲಿ ಕಾಣಿಸಿಕೊಂಡರು. ಅಡಾಮ್‌ ಗಿಲ್‌ಕ್ರಿಸ್ಟ್‌ 2005-06 ಋತುವಿನ ಪುರಾ ಕಪ್‌ನಲ್ಲಿ ಆಡಲಿಲ್ಲ; ಸೀಮಿತ ಒವರ್‌ಗಳ ING ಕಪ್‌ ಪಂದ್ಯಾವಳಿಯಲ್ಲಿ ಕೇವಲ ಮೂರು ಬಾರಿ ತಮ್ಮ ತಂಡಕ್ಕಾಗಿ ಆಡಿದರು.